b'\n_START_ARTICLE_\nBla\xc5\xbe Ko\xc5\xa1orok\n_START_SECTION_\n\xc5\xbdivljenjepis\n_START_PARAGRAPH_\nLeta 1999 je diplomiral na Pravni fakulteti v Ljubljani. V \xc4\x8dasu \xc5\xa1tudija in po njem je delal kot strokovni sodelavec dunajske odvetni\xc5\xa1ke pisarne Rechtsanwaltskanzlei Brandstetter & Partner. Kot univerzitetni diplomirani pravnik z dr\xc5\xbeavnim pravosodnim izpitom je slu\xc5\xbeboval v Odvetni\xc5\xa1ki pisarni Ko\xc5\xa1orok in partnerji (1999-2004) in Odvetni\xc5\xa1ki pisarni Andrej Stanovnik (2004-2005), na Vi\xc5\xa1jem sodi\xc5\xa1\xc4\x8du v Ljubljani je v letu 2003 delal kot sodni\xc5\xa1ki pripravnik._NEWLINE_Od novembra 2005 do novembra 2012 je vodil Termoelektrarno Toplarno Ljubljana (TE-TOL), najve\xc4\x8dji energetski objekt v Sloveniji, ki v soproizvodnji proizvaja toplotno in elektri\xc4\x8dno energijo. Mandat mu pote\xc4\x8de novembra 2012. Z novembrom 2012 je prevzel vodenje Holdinga Slovenske elektrarne (HSE), najve\xc4\x8dje slovenske organizacije s podro\xc4\x8dja elektroenergetike. HSE je najve\xc4\x8dji proizvajalec in trgovec z elektri\xc4\x8dno energijo na veleprodajnem trgu v Sloveniji._NEWLINE_Je \xc4\x8dlan upravnega odbora Energetske zbornice Slovenije pri GZS, \xc4\x8dlan programskega odbora Slovenskega nacionalnega komiteja Svetovnega energetskega sveta (SNK-WEC) in \xc4\x8dlan Mestne volilne komisije. Znotraj gospodarskega foruma stranke SDS vodi sekcijo za energetiko, okolje in alternativne vire energije. Med 25. oktobrom 2007 in 5. februarjem 2009 je bil \xc4\x8dlan nadzornega sveta Holdinga Slovenskih \xc5\xbeeleznic._NEWLINE_Novembra 2016 se je zaposlil v podjetju Akrapovi\xc4\x8d kot direktor splo\xc5\xa1no-komercialnega podro\xc4\x8dja. Decembra 2017 je zapustil podjetje.\n_START_SECTION_\nZasebno \xc5\xbeivljenje\n_START_PARAGRAPH_\nKo\xc5\xa1orok je aktiven tudi v spodbujanju dru\xc5\xbebeno-odgovornih projektov s podro\xc4\x8dja izobra\xc5\xbeevanja, humanitarnosti in \xc5\xa1porta, tako v lokalnem in \xc5\xa1ir\xc5\xa1em okolju, v katerega je vpet TE-TOL, med drugim je dejaven v programih EKO \xc5\xa1ol in EKO vrtcev, v projektih dru\xc5\xa1tva Slovenski E-Forum, Ustanove Rde\xc4\x8da \xc5\xbeoga itd._NEWLINE_V prostem \xc4\x8dasu se rad posve\xc4\x8da \xc5\xa1portu, predvsem teku in podvodnem ribolovu, obenem pa zelo rad ustvarja v kuhinji.'